B’mod ġenerali, minkejja t-titjib kontinwu, l-istess sorsi jew riskji identifikati fl-AMR għall-2016 huma kkonfermati. Ikompli l-progress fl-indirizzar tal-iżbilanċi esterni fost il-pajjiżi debituri netti, madankollu il-proċess ta’ riekwilibriju għadu irregolari. L-iżbilanċi tal-istokkijiet interni qed jiġu aġġustati bil-mod fl-ambjent ta’ tkabbir nominali baxx, u l-progress huwa irregolari. Is-settur bankarju jagħti xhieda ta’ prospetti bi profittabbiltà mnaqqsa u wirt ta’ self improduttiv f’xi pajjiżi. F’xi pajjiżi, sinjali ta’ tisħin żejjed possibbli fis-swieq tad-djar u s-swieq tax-xogħol jistħoqqilhom il-monitoraġġ.

Minkejja l-pożizzjonijiet kapitali mtejbin, is-settur bankarju qed iħabbat wiċċu ma’ sfidi marbuta ma’ nuqqas fil-profitabbiltà u ma’ legat ta’ dejn mitluf. Filwaqt li l-banek ġeneralment tejbu l-proporzjon kapitali r-reżistenza tagħhom għax-xokkijiet, il-prospetti ta’ profittabbiltà mnaqqsa jillimitaw l-abbiltà li jiżdied il-kapital ġdid fis-suq fl-isfond ta’ rekwiżiti kapitali regolatorji ġodda. F’xi pajjiżi, il-pożizzjoni ta’ self improduttiv inaqqas is-self u jżid ir-riskju ta’ allokazzjoni ħażina ta’ kapital.

Dan ir-rapport jibda s-sitt rawnd annwali tal-proċedura ta’ żbilanċ makroekonomiku (MIP) . Il-proċedura għandha l-għan li tidentifika żbilanċi li jtellfu l-funzjonament mingħajr intoppi tal-ekonomiji tal-Istati Membri u li tixpruna tweġibiet politiċi xierqa. L-implimentazzjoni tal-MIP hija integrata fis-Semestru Ewropew tal-koordinazzjoni tal-politika ekonomika sabiex tiġi żgurata konsistenza mal-analiżijiet u r-rakkomandazzjonijiet li jkunu saru skont għodod oħra ta’ sorveljanza ekonomika. L-Istħarriġ Annwali dwar it-Tkabbir (annual growth survey. AGS), li huwa adottat fl-istess ħin ta’ dan ir-rapport, jikkunsidra s-sitwazzjoni ekonomika u soċjali fl-Ewropa u jistabbilixxi prijoritajiet ta’ politika wiesa’ għall-UE kollha kemm hi għas-sena li ġejja.

Is-settur finanzjarju qed jiffaċċja għadd ta’ sfidi. Il-bażi kapitali tal-banek fiż-Żona tal-Euro tjiebet, bħala medja, iżda għad hemm differenzi notevoli. Il-profitabbiltà tal-banek tinsab taħt il-livelli ta’ qabel il-kriżi u hija mistennija li tkompli tonqos billi l-ambjent ta’ inflazzjoni baxxa qed jiġi dejjem iktar rifless fil-marġini mnaqqsa u fid-dħul mill-assi, fl-overbanking u fil-persistenza ta’ mudelli ta’ negozju skaduti li wkoll huma fatturi kontributorji. F’xi pajjiżi, il-livelli għolja ta’ kompost ta’ self improduttiv li jnaqqas il-marġni tal-profitt, u s-soluzzjoni ta’ stokks kbar ta’ assi improduttivi jistgħu jdgħajfu l-bażi ta’ kapital li diġà qiegħda baxxa għal għadd ta’ banek. Il-kombinazzjoni ta’ inflazzjoni baxxa, stokks kbar ta’ self improduttiv f’xi pajjiżi u l-bafers kapitali regolatorji li għad iridu jinbnew, tista’ tillimita l-lok għall-espansjoni tal-kreditu.

Is-surplus kbir fil-kont kurrenti taż-Żona tal-Euro qed ikompli jiżdied. Il-bilanċ tal-kont kurrenti taż-Żona tal-Euro huwa l-akbar wieħed fid-dinja għal EUR 349 biljun fl-2015, jew 3,3 % tal-PDG taż-Żona tal-Euro . Is-surplus taż-Żona tal-Euro akkumula fil-perjodu ta’ wara l-kriżi minn defiċit ta’ 0,7 % tal-PGD fl-2008. Il-livell attwali tiegħu ma jistax jiġi ġustifikati b’elementi fundamentali ekonomiċi: stimi empiriċi ta’ norma għall-kont kurrenti għaż-Żona tal-Euro jindikaw li l-karatteristiċi fundamentali (inklużi l-maturazzjoni, l-introjtu relattiv per capita, eċċ.) jkunu jimplikaw surplus żgħir ta’ madwar 0,3 % tal-PDG fl-2015 . Is-surplus taż-Żona tal-Euro huwa mistenni li jiżdied b’ 0,4 punti perċentwali fl-2016, anki jekk il-prezzijiet taż-żejt għolew minn bażi baxxa sa mill-bidu tal-2016 u l-euro żdied f’termini effettivi. B’ħarsa ’l quddiem, is-surplus kbir u li qed jiżdied fil-kont kurrenti taż-Żona tal-Euro jista’ jikkontribwixxi biex jagħmel pressjoni ’l fuq, fuq il-valur estern tal-euro.

Id-diżingranaġġ għadu għaddej iżda huwa bil-mod u b’mod irregolari. Fost il-familji, id-diżingranaġġ attiv jew passiv – jiġifieri t-tnaqqis fil-proporzjonijiet tad-dejn minn tal-inqas parzjalment, minħabba flussi ta’ kreditu nett negattiv jew tnaqqis fil-proporzjonijiet tad-dejn permezz ta’ żieda fil-PDG, iżda bi flussi ta’ kreditu nett pożittiv – qed ikompli f’ħafna pajjiżi, għalkemm b’ritmi differenti u b’eċċezzjonijiet notevoli. L-aħħar żviluppi jindikaw li l-unitajiet domestiċi f’Ċipru, fil-Greċja, fl-Irlanda, fil-Kroazja, fil-Latvja, fil-Portugall, fi Spanja u fl-Ungerija qed iwarrbu l-ingranaġġ finanzjarju u jnaqqsu t-teħid ta’ self nett tagħhom (il-Graff 9a). Fid-Danimarka u n-Netherlands, id-diżingranaġġ ikompli javvanza iżda taħt forma passiva (permezz tat-tkabbir tal-PDG nominali). F’dan tal-aħħar, il-flussi ta’ kreditu nett saru ftit pożittivi wara sentejn ta’ reċessjoni. B’kuntrast, il-proporzjonijiet tad-dejn ikomplu jiżdiedu minn livelli diġà għoljin fl-Iżvezja u fir-Renju Unit, fejn il-flussi tal-kreditu nett lill-unitajiet domestiċi huma pożittivi minħabba dinamika qawwija u persistenti fil-prezzijiet tad-djar. Min-naħa l-oħra, id-diżingranaġġ kompla javvanza f’għadd ta’ pajjiżi li fihom il-pożizzjoni tad-dejn tal-unitajiet domestiċi hija l-inqas għolja (il-Graff 10a). Dan huwa l-każ fl-Awstrija, fil-Ġermanja, fl-Italja, fis-Slovenja u f’xi Stati Membri li mhumiex fiż-Żona tal-Euro. L-aħħar żviluppi jindikaw ukoll li l-NFCs f’għadd ta’ pajjiżi, inklużi fil-Bulgarija, fid-Danimarka, fl-Italja, fin-Netherlands, fil-Portugall, fir-Renju Unit, fis-Slovenja u fi Spanja qed inaqqsu fl-ingranaġġ b’mod attiv (il-Graff 9b). F’pajjiżi oħra, prinċipalment fl-Awstrija u l-Ġermanja, l-NFCs mhumiex ikkonfrontati bi kwistjonijiet relatati mal-pożizzjoni ta’ dejn tagħhom iżda għadhom qed inaqqsu fl-ingranaġġ, inkluż minħabba investiment baxx u tkabbir fil-kreditu. B’kuntrast ma’ dan, setturi tal-NFC b’livell għoli ta’ dejn, f’uħud mill-pajjiżi, qed iżidu l-ingranaġġ tagħhom, inkluż f’xi każijiet minħabba flussi ta’ kreditu pożittivi. Dan huwa l-każ prinċipalment fil-Belġju, fil-Finlandja u fl-Irlanda (minkejja li f’dan tal-aħħar hemm fatturi speċjali involuti, relatati mal-operazzjonijiet ta’ kumpaniji multinazzjonali).

Il-banek saħħew il-proporzjon kapitali u r-reżiljenza tagħhom ġeneralment qed titjieb, iżda għad fadal ċerti sfidi. L-introduzzjoni ta’ rekwiżiti prudenzjali ġodda u t-tnaqqis fl-ingranaġġ tas-settur bankarju appoġġaw iż-żieda fil-proporzjonijiet kapitali f'banek fiż-Żona tal-Euro għal 14,2 % (kapital tal-Grad 1 għal assi ppeżati għar-riskju) fi tmiem l-2015 minn 10,4 % fi tmiem l-2011 (il-Graff 11a). It-titjib ġenerali fil-pożizzjonijiet kapitali tal-banek jikkontribwixxi biex tissaħħaħ ir-reżiljenza u pprovda l-bażi għal irkupru riċenti fil-kreditu fl-isfond li jerġa' jinbeda t-tkabbir tal-produzzjoni f’bosta Stati Membri. Madankollu, il-kapitalizzazzjoni tkompli tvarja madwar l-Istati Membri, bi proporzjonijiet (Grad 1) ta’ aktar minn 17 % f’10 pajjiżi (inklużi l-Bulgarija, il-Lussemburgu, ir-Rumanija, is-Slovenja u l-Iżvezja), iżda inqas minn 13 % f'sitt (6) pajjiżi, inklużi l-Italja, il-Portugall u Spanja (il-Graff 11b). It-tkabbir tal-kreditu nett għas-settur privat kien pożittiv fi 17-il Stat Membru fl-2015 (u lil hinn mil-livell limitu fil-Lussemburgu), żieda minn 16 fl-2014, li jissuġġerixxi titjib inizjali fl-aċċess għall-finanzi, ikkonfermat minn evidenza ta’ stħarriġ. L-obbligazzjonijiet tas-settur finanzjarju qed jerġgħu jiżdiedu gradwalment fuq bażi annwali, għalkemm iż-żidiet huma żgħar fil-biċċa l-kbira tal-Istati Membri u taħt il-livelli limitu. L-isfidi tas-settur bankarju huma fil-biċċa l-kbira marbuta ma’ prospetti ta’ profittabbiltà (il-Graff 11c), flimkien ma’ self improduttiv f’għadd ta’ pajjiżi (il-Graff 11d). Il-qligħ imfaddal kienu l-istrument prinċipali biex jiżdied il-kapital bankarju, iżda l-profittabbiltà tibqa’ baxxa f’ħafna Stati Membri u l-akkumulazzjoni ta’ assi b’rendiment baxx f’ambjent ta’ rati baxxi u l-persistenza ta’ mudelli ta’ negozju antikwati hija mistennija li tkompli taffettwa l-profittabbiltà għall-ġejjieni. Il-profittabbiltà baxxa min-naħa tagħha għandha effett fuq il-valutazzjonijiet tal-ekwità u taffettwa l-ħila tal-banek li jżidu kapital ġdid fis-suq, u b’hekk tillimita l-ispazju għal espansjoni tal-kreditu. Barra minn hekk, kwistjonijiet ta’ legat fil-forma ta' livelli għolja ta’ self improduttiv ikomplu jkunu ta’ piż fuq il-karti bilanċjali tal-banek. Għadd ta’ pajjiżi (il-Bulgarija, il-Kroazja, Ċipru, il-Greċja, l-Ungerija, l-Irlanda, l-Italja, il-Portugall, ir-Rumanija u s-Slovenja) jirreġistraw medja għolja mas-sistema kollha iżda l-banek bi proporzjonijiet tas-self improduttiv (NPL) jistgħu jinstabu wkoll fi Stati Membri oħra. Fl-Italja u l-Portugall, livelli għoljin ta’ NPLs jitħalltu ma’ proporzjonijiet ta’ kapitalizzazzjoni baxxa. Bħalissa tinsab għaddejja ristrutturazzjoni tal-karta bilanċjali, iżda l-progress għadu mhux uniformi, u l-prattiki ta’ proviżjonament tat-telf mis-self ivarjaw minn pajjiż għall-ieħor.

Graff 10b: L-evoluzzjoni tal-proporzjon tad-dejn għall-PDG tad-dejn pubbliku (2015 vs il-livell massimu) u l-livelli tad-dejn pubbliku (2015)

Graff 10 a: L-evoluzzjoni tal-proporzjon tad-dejn għall-PDG tas-settur privat (2015 vs il-limitu massimu) u l-livelli ta’ dejn privat (2015)

Graff 13: L-iżvilupp tar-rata tal-qgħad (20-64 sena), 2014Q1 vs. 2016Q2

Ix-xejriet fir-riskji ta’ faqar jew esklużjoni soċjali jirriżultaw minn diversi fatturi. L-ewwel nett, il-proporzjon ta’ nies fir-riskju ta' faqar (faqar monetarju) qed jiżdied f’ħafna mill-Istati Membri f’dawn l-aħħar snin — kemm f’termini ta’ tibdil matul tliet (3) snin kif ukoll bdil ta' sena wara sena. It-tieni, id-deprivazzjoni materjali estrema (severe material deprivation, SMD) naqset matul perjodu ta’ tliet (3) snin f’ħafna Stati Membri. Fl-ifqar Stati Membri ġie osservat tnaqqis sinifikanti fl-SMD, li jkejjel il-faqar b’mod assolut, b’mod li jirrifletti l-irkupru ta’ dawn il-pajjiżi ma' livelli ogħla ta’ introjtu. Ġiet innotata żieda fl-SMD f’pajjiżi bi PDG ogħla per capita iżda l-aktar affettwati mill-kriżi, b’mod partikolari l-Greċja, l-Italja u Spanja. Fl-aħħar nett, billi dan l-aħħar kien hemm tnaqqis jew stabbilizzazzjoni fil-proporzjon ta’ persuni (taħt is-60 sena) li jgħixu f'unitajiet domestiċi b’intensità baxxa ħafna ta’ xogħol, il-bidla ta' tliet (3) snin xorta tindika li maġġoranza ta’ pajjiżi tal-UE kellhom żieda jew, fl-aħjar każ, stabbilizzazzjoni meta mqabbla mal-2012.

Il-prezzijiet reali tad-djar żdiedu fil-biċċa l-kbira tal-Istati Membri fl-2015. L-indikatur tat-tabella ta’ valutazzjoni juri żidiet fil-prezzijiet f’22 Stat Membru, b’valuri li jaqbżu l-livell limitu fid-Danimarka, l-Estonja, l-Irlanda, il-Lussemburgu, l-Ungerija u l-Iżvezja. Fil-Kroazja, l-Italja u l-Latvja, il-prezzijiet tad-djar naqsu minn livelli li diġà kienu stmati li huma sottovalutati, u b’hekk komplew wessgħu d-diskrepanza ta’ valwazzjoni negattiva (il-Graff 12). B’kuntrast ma’ dan, tnaqqis moderat fil-prezzijiet reali tad-djar fil-Finlandja, Franza u l-Greċja kkontribwixxa biex naqqas sopravalwazzjoni persistenti. F’għadd ta’ Stati Membri oħra, iż-żieda fil-prezzijiet reali tad-djar fl-2015 żiedet pressjoni ulterjuri għas-swieq tal-proprjetà sopravalutati. It-tensjonijiet jidhru b’mod partikolari fl-Iżvezja, fejn iż-żieda fil-prezzijiet reali tad-djar fl-2015 ġiet flimkien ma' distakk tas-sopravalwazzjoni sostanzjali. Barra minn hekk, iż-żidiet fil-prezzijiet ulterjuri ġew imsaħħa biż-żieda ta’ kreditu nett lil djar li diġà kienu 'l fuq minn livelli għolja ta’ self. Id-Danimarka, il-Lussemburgu u r-Renju Unit huma tliet pajjiżi oħra fejn iż-żidiet fil-prezzijiet kienu sinifikanti fis-sena 2015 u ġew flimkien ma' distakki tas-sopravalwazzjoni. Fit-tliet każijiet kollha, dan kien xprunat ukoll minn żieda ta’ flussi ta’ kreditu netti lid-djar. Dawn is-sitwazzjonijiet għalhekk se jappellaw għal monitoraġġ bir-reqqa tal-iżviluppi fil-ġejjieni. Fl-Estonja, l-Irlanda, l-Ungerija u s-Slovakkja, il-prezzijiet qed jirkupraw minn livelli sottovalutati, filwaqt li f'postijiet oħra ż-żidiet fil-prezzijiet huma moderati u jiġu flimkien ma' distakki tas-sopravalwazzjoni limitata jew jikkontribwixxu biex jingħalaq distakk tas-sottovalwazzjoni.

Graff 11d: Self improduttiv, il-perċentwali tat-totali ta’ self u avvanzi

Il-PIIN negattiva għadha ogħla mil-livell limitu tat-tabella ta’ valutazzjoni, iżda kompliet titjieb fl-isfond ta’ kont kurrenti pożittiv. Is-sehem mis-suq tal-esportazzjoni żdied matul l-aħħar ħames snin minkejja telf fl-2015. Iż-żieda fil-KUL qed tnaqqas b’mod kostanti, anki jekk il-medja ta’ tliet snin tibqa’ ogħla mil-livell limitu indikattiv. Il-pożizzjoni ta' dejn tas-settur privat tibqa’ ta’ tħassib, b’mod partikolari għal korporazzjonijiet mhux finanzjarji, b’data riċenti tindika proċess ta’ tnaqqis fl-ingranaġġ orndat iżda bil-mod. Għad hemm vulnerabbiltajiet fis-settur finanzjarju u jibqgħu fraġilitajiet fil-qafas ta’ insolvenza. Il-livell ta’ self improduttiv naqas iżda għadu għoli. Fis-settur bankarju tlestew analiżi tal-kwalità tal-assi u test tal-istress u ma identifikawx bżonn sinifikanti għal iktar kapital fis-settur. Madankollu, dawn se jeħtieġu implimentazzjoni stretta tal-azzjonijiet ta' segwitu, inkluż permezz ta' rakkomandazzjonijiet li l-BNB ħareġ lil banek individwali. Jinsabu għaddejjin rieżamijiet simili fis-setturi tal-assigurazzjoni u tal-fondi tal-pensjonijiet. Ir-rata tal-qgħad hija ogħla mil-livell limitu indikattiv, għalkemm fuq xejra 'l isfel minħabba t-tisħiħ riċenti tat-tkabbir tal-PDG, filwaqt li t-tkabbir tar-rata tal-qgħad fit-tul ma għadhiex ogħla mil-livell limitu indikattiv. Kwistjonijiet strutturali persistenti dwar is-suq tax-xogħol, bħal parteċipazzjoni baxxa kif ukoll spariġġi tal-ħiliet u l-kwalifiki jibqgħu kwistjonijiet ta’ tħassib.

Is-sostenibbiltà esterna hija bbażata fuq il-pożizzjoni tal-kont kurrenti bbilanċjat u l-pożizzjoni ta' investiment internazzjonali netta favorevoli ħafna. It-telf tas-sehem mis-suq tal-esportazzjonijiet akkumulat jibqa’ kbir iżda naqsu fis-snin riċenti minkejja telf fl-2015. Din ix-xejra hija mistennija li tkompli, flimkien ma’ tnaqqis notevoli fit-tkabbir tal-kost ta' unità lavorattiva. Id-dejn privat għadu relattivament għoli, b’mod partikolari għal korporazzjonijiet mhux finanzjarji, għalkemm self wiesa’ intragrupp jgħolli l-figuri tad-dejn. Ir-riskji relatati mad-dejn tal-unitajiet domestiċi joriġinaw fil-biċċa l-kbira mis-suq tad-djar. Il-prezzijiet reali tad-djar kienu relattivament baxxi fis-snin riċenti iżda ma saret ebda korrezzjoni għaż-żieda mgħaġġla qabel l-2008. Id-dejn tal-gvern huwa stabbli iżda f’livell għoli u qed ikompli jippreżenta sfida kbira għas-sostenibbiltà fit-tul tal-finanzi pubbliċi. Dejta riċenti tissuġġerixxi li ż-żieda fil-qgħad fit-tul għandha natura ċiklika, filwaqt li livell għoli u persistenti tal-qgħad fost iż-żgħażagħ hija karatteristika aktar strutturali. L-għadd ta’ persuni li jgħixu f’unitajiet domestiċi b’intensità baxxa ħafna ta’ xogħol huwa wieħed mill-ogħla tal-Istati Membri kollha, li jenfasizza s-sitwazzjoni dejjem aktar ippolarizzata tas-suq tax-xogħol Belġjan.

Ġewwa ftit Stati Membri, il-vulnerabbiltajiet huma mmexxija prinċipalment bi stokks kbar ta’ dejn ġenerali tal-gvern u tħassib dwar it-tkabbir fil-prodott potenzjali u l-kompetittività. Dan huwa partikolarment il-każ għall-Italja fejn il-vulnerabbiltajiet huma marbuta wkoll mas-settur bankarju, b’mod partikolari l-istokk kbir ta’ self improduttiv. Il-Belġju u Franza wkoll jiffaċċjaw dejn tal-gvern ġenerali u kwistjonijiet tat-tkabbir potenzjali, iżda mhumiex ikkonfrontati b'riskji potenzjali simili li jirriżultaw minn banek vulnerabbli.

Franza: F’Marzu 2016, il-Kummissjoni kkonkludiet li Franza esperjenzat żbilanċi makroekonomiċi eċċessivi, partikolarment li jinvolvu dejn pubbliku għoli u li qed jiżdied, flimkien ma’ tkabbir dgħajjef fil-produttività u kompetittività li marret għall-agħar. Fit-tabella ta’ valutazzjoni aġġornata, għadd ta’ indikaturi għadhom ogħla mil-livell limitu indikattiv, jiġifieri d-dejn tal-gvern, id-dejn tas-settur privat, il-qgħad kif ukoll il-bidla fil-qgħad fit-tul.

L-indikaturi ta’ żbilanċi u kompetittività esterni stabbilizzaw fl-2015, kif rifless f’kont kurrenti qrib il-bilanċ, it-tnaqqis fit-telf akkumulat tas-sehem mis-suq tal-esportazzjoni, li issa huwa taħt il-livell limitu, u t-tkabbir taħt kontroll tal-kostijiet ta' unità lavorattiva. Madankollu, it-tkabbir dgħajjef fil-produttività tax-xogħol huwa fattur ta’ riskju għall-evoluzzjoni tal-kostijiet ta' unità lavorattiva. Id-dejn tal-gvern għoli u li qed jiżdied għadu sors kbir ta’ vulnerabbiltà u huwa previst li jiżdied fis-snin li ġejjin. Tkabbir potenzjali baxx u inflazzjoni baxxa jaggravaw ir-riskji assoċjati mad-dejn għoli tal-gvern billi jagħmlu t-tnaqqis fl-ingranaġġ diffiċli. Id-dejn tas-settur privat huwa ogħla mil-livell limitu iżda pressjonijiet ta’ tnaqqis fl-ingranaġġ jidhru li huma taħt kontroll. Il-prezzijiet reali tad-djar qed jiġu kkoreġuti bil-mod, u l-kreditu tas-settur privat stabilizza ruħu fuq livelli pjuttost pożittivi moderati. Il-qgħad żdied aktar fl-2015 f’kuntest ta’ tkabbir baxx. Bl-istess mod, il-qgħad fit-tul kompla jiżdied.

B’mod ġenerali, l-interpretazzjoni ekonomika tenfasizza kwistjonijiet relatati prinċipalment ma' żbilanċi interni, speċjalment il-pożizzjoni ta' dejn pubbliku fil-kuntest ta’ tkabbir baxx fil-produttività u kompetittività dgħajfa. Għalhekk, il-Kummissjoni ssib li huwa utli, anki b’kunsiderazzjoni tal-identifikazzjoni ta’ żbilanċ eċċessiv f’Marzu, li teżamina iktar il-persistenza ta’ riskji makroekonomiċi u li tissorvelja l-progress fl-iggravar ta’ żbilanċi eċċessivi.

Il-Kroazja: F’Marzu 2016, il-Kummissjoni kkonkludiet li l-Kroazja kienet għaddejja minn żbilanċi makroekonomiċi eċċessivi, b’mod partikolari li jinvolvu riskji relatati ma’ livelli għoljin ta’ dejn pubbliku, korporattiv u estern fil-kuntest ta’ qgħad għoli. Fit-tabella ta’ valutazzjoni aġġornata, għadd ta’ indikaturi huma ogħla mil-livell limitu indikattiv, jiġifieri l-pożizzjoni ta’ investiment internazzjonali netta (PIIN), id-dejn tal-gvern u r-rata tal-qgħad.

Il-PIIN għadha ferm negattiva imma tjiebet bil-pożizzjoni tal-kont kurrenti li turi żieda fis-surplus fl-2015. Il-kisbiet annwali fl-ishma mis-suq tal-esportazzjoni komplew, għalhekk b’mod ġenerali reġġgħu lura t-telf akkumulat fis-snin ta’ qabel l-adeżjoni. Kemm id-dejn pubbliku kif ukoll dak privat, b’mod partikolari d-dejn korporattiv, huma għoljin. Wara ħames snin ta’ żieda rapida, id-dejn tal-gvern stabilizza ruħu f’livell għoli ħafna u issa huwa mistenni li jonqos bħala proporzjon mill-PDG matul il-perjodu ta’ tbassir. Id-dejn tas-settur privat ukoll beda jonqos u, għalkemm taħt il-limitu, għadu għoli meta mqabbel ma’ pajjiżi pari. Barra minn hekk, proporzjon għoli ta’ dejn domestiku huwa denominat f’euro, li jżid mar-riskji tal-valuta li jirriżultaw minn obbligi esterni għoljin. Minkejja li huwa kapitalizzat tajjeb, is-settur finanzjarju għadu espost għal rati għolja ta’ self improduttiv. L-aċċelerazzjoni ta' self ta' tħassir u self ta' likwidazzjoni dan l-aħħar wasslet għal tnaqqis fis-self improduttiv, li juri tħaffif tal-kundizzjonijiet ta’ kreditu. Ir-rata għolja ta’ qgħad qed tonqos ukoll, parzjalment minħabba l-forza tax-xogħol li qed tonqos b’mod rapidu minn bażi diġà baxxa. B'rati tal-impjieg u tal-attività baxxi, proporzjon relattivament kbir tal-popolazzjoni jibqa’ fir-riskju tal-faqar u l-esklużjoni soċjali.

B’mod ġenerali, l-interpretazzjoni ekonomika tenfasizza kwistjonijiet relatati mal-pożizzjoni esterna, is-sostenibbiltà tad-dejn pubbliku u l-aġġustament tas-suq tax-xogħol. Għalhekk, il-Kummissjoni taħseb li huwa utli, anki b’kunsiderazzjoni ta' identifikazzjoni ta’ żbilanċ eċċessiv f’Marzu, li teżamina iktar il-persistenza ta’ riskji makroekonomiċi u li tissorvelja l-progress fl-iżvilupp ta' żbilanċi eċċessivi.

L-Italja: F’Marzu 2016, il-Kummissjoni kkonkludiet li l-Italja kienet qed tesperjenza żbilanċi makroekonomiċi eċċessivi, partikolarment dejn pubbliku għoli ħafna u kompetittività esterna dgħajfa f’kuntest ta’ tkabbir ekonomiku baxx u dinamiċi tal-produttività medjokri. Fit-tabella ta’ valutazzjoni aġġornata, għadd ta’ indikaturi huma ogħla mil-livell limitu indikattiv, speċjalment it-telf ta' ishma mis-suq tal-esportazzjoni, id-dejn tal-gvern, ir-rata tal-qgħad kif ukoll il-bidla f’rati tal-qgħad fit-tul u fost iż-żgħażagħ.